CELEX: C2007/183/85
Language: el
Date: 2007-08-04 00:00:00
Title: Υπόθεση F-55/07: Προσφυγή-αγωγή της 30ής Μαΐου 2007 — Tiralongo κατά Επιτροπής

4.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 183/43
            
         Προσφυγή-αγωγή της 30ής Μαΐου 2007 — Tiralongo κατά Επιτροπής
   (Υπόθεση F-55/07)
   (2007/C 183/85)
   Γλώσσα διαδικασίας: η ιταλική
   Διάδικοι
   
      Προσφεύγων-ενάγων: Giuseppe Tiralongo (Ladispoli, Ιταλία) (εκπρόσωποι: F. Sciaudone, R. Sciaudone και S. Frazzani, δικηγόροι)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ο προσφεύγων-ενάγων ζητεί από το Δικαστήριο Δημόσιας Διοικήσεως:
   
               —
            
            
               να κηρύξει παραδεκτή την παρούσα προσφυγή-αγωγή·
            
         
               —
            
            
               να διατάξει την Επιτροπή να παράσχει τις πληροφορίες και να προσκομίσει τα έγγραφα σχετικά με την πρόσληψη και τις ανανεώσεις συμβάσεως, στα πλαίσια της Ευρωπαϊκής Υπηρεσίας Καταπολεμήσεως της Απάτης (στο εξής: OLAF), της κυρίας X, και να την κλητεύσει να παραστεί ως μάρτυρας·
            
         
               —
            
            
               να λάβει όλα τα μέτρα οργανώσεως της διαδικασίας και της διεξαγωγής αποδείξεων που του είναι αναγκαία προκειμένου να εκτιμήσει την εκ μέρους της Επιτροπής παραβίαση των αρχών της ίσης μεταχειρίσεως και της απαγορεύσεως των δυσμενών διακρίσεων·
            
         
               —
            
            
               να καταδικάσει την Επιτροπή να καταβάλει το ποσό των 460 000 ευρώ, ή άλλο ποσό που το Δικαστήριο Δημόσιας Διοικήσεως θα κρίνει κατά δικαία κρίση, ως αποζημίωση λόγω της προκληθείσας στον προσφεύγοντα-ενάγοντα υλικής ζημίας·
            
         
               —
            
            
               να καταδικάσει την Επιτροπή να καταβάλει το ποσό των 100 000 EUR, ευρώ, ή άλλο ποσό που το Δικαστήριο Δημόσιας Διοικήσεως θα κρίνει κατά δικαία κρίση, προς χρηματική ικανοποίηση λόγω της προκληθείσας στον προσφεύγοντα-ενάγοντα ηθικής ζημίας·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων-ενάγων, έκτακτος υπάλληλος που υπηρετούσε στην OLAF μέχρι τις 30 Απριλίου 2005, ζητεί την αποκατάσταση της εις βάρος του προκληθείσας ζημίας που οφείλεται σε σειρά παράνομων συμπεριφορών εκ μέρους της Επιτροπής στα πλαίσια της παρατάσεως ισχύος της συμβάσεώς του. Οι ως άνω παρατυπίες αφορούν ειδικότερα: i) παράβαση της εφαρμοστέας κανονιστικής ρυθμίσεως και της συναφούς νομολογίας σε θέματα απασχολήσεως στη δημόσια διοίκηση, ii) παραβίαση της αρχής της δικαιολογημένης εμπιστοσύνης και iii) παραβίαση των αρχών της ίσης μεταχειρίσεως και της απαγορεύσεως των δυσμενών διακρίσεων.